[]

บริษัท เอสไอเอส ดิสทริบิวชั่น (ประเทศไทย) จำกัด (มหาชน)

SiS Distribution (Thailand) Public Company Limited

เอกสารแนบ 3

รายงานการกำกับดูแลกิจการของคณะกรรมการตรวจสอบ

รายงานการกำกับดูแลกิจการของคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบของ บริษัท เอสไอเอส ดิสทริบิวชั่น (ประเทศไทย) จำกัด (มหาชน)
จำนวน 3 ท่าน เป็นกรรมการอิสระที่ไม่มีส่วนในการบริหาร และไม่ได้ถือหุ้นของบริษัทฯ
ประกอบด้วย ดร.โรจนศักดิ์ โฉมวิไลลักษณ์ เป็นประธานคณะกรรมการตรวจสอบ, นายสุวิทย์
จินดาสงวน และ นายสมชาย ศิริวิชยกุล
ซึ่งกรรมการตรวจสอบทุกท่านมีคุณสมบัติครบตามประกาศของตลาดหลักทรัพย์แห่งประเทศไทย
โดยได้รับการแต่งตั้งจากที่ประชุมคณะกรรมการบริษัทฯ เมื่อวันที่ 4 กุมภาพันธ์ 2547
มีวาระการดำรงตำแหน่งคราวละ 3 ปี

คณะกรรมการตรวจสอบปฏิบัติหน้าที่ตามกฎบัตรที่สอดคล้องกับข้อกำหนดของตลาดหลักทรัพย์แห่งประเทศไทย
รวมถึงหน้าที่อื่นที่ได้รับมอบหมายจากคณะกรรมการบริษัทฯ ด้วยความเป็นอิสระ
และกรรมการตรวจสอบได้ให้ความเห็นในเรื่องต่างๆ ต่อฝ่ายบริหาร
และเน้นในเรื่องการตรวจสอบภายใน, การควบคุมภายใน,
สอบทานและติดตามรายงานทางการเงินประจำไตรมาสและประจำปี
รวมถึงได้สอบทานในเรื่องการบริหารความเสี่ยง
และประเมินกระบวนการปฏิบัติตามหลักการปฎิบัติงานที่ดี และ ในปี 2552
คณะกรรมการตรวจสอบได้จัดให้มีการประชุมทุกเดือน รวม 12 ครั้ง
และกรรมการตรวจสอบทุกท่านเข้าร่วมประชุมครบทุกครั้ง เพื่อสอบทานเรื่องต่างๆ ซึ่งมีความสำคัญ
สรุปได้ดังนี้

1.  สอบทานความเพียงพอของการควบคุมภายใน และการตรวจสอบระบบงานภายใน โดย
    คณะกรรมการตรวจสอบได้มอบหมายนโยบายและแนวทางในการตรวจสอบให้กับฝ่ายตรวจสอบภายใน
    เพื่อกำหนดเป็นแผนงานตรวจสอบภายใน ที่ครอบคลุมประเด็นที่มีนัยสำคัญ
    ในด้านการควบคุมภายใน และความเสี่ยงของแต่ละแผนก และให้รายงานผลการตรวจสอบ
    หรือสอบทานจากผู้ตรวจสอบภายในทุกเดือน โดยคณะกรรมการตรวจสอบได้ให้ความเห็น
    หรือข้อเสนอแนะต่อฝ่ายบริหาร เพื่อให้เกิดการแก้ไข และปรับปรุง
    โดยให้ฝ่ายตรวจสอบติดตามการแก้ไขตามรายงานผลการตรวจสอบ
    คณะกรรมการตรวจสอบมีความเห็นว่า บริษัทฯมีระบบการควบคุมภายใน
    และระบบงานภายในที่เหมาะสม และเพียงพอ ครอบคลุมแต่ละแผนก
    โดยได้รายงานให้คณะกรรมการบริษัทฯทราบ

2. สอบทานงบการเงินระหว่างกาลรายไตรมาส และงบการเงินประจำปี 2552
คณะกรรมการตรวจสอบได้สอบทานงบการเงินก่อนเสนอให้คณะกรรมการบริษัทฯอนุมัติ
โดยเชิญผู้สอบบัญชีเข้าร่วมประชุมทุกไตรมาส เพื่อรับฟังคำชี้แจงสิ่งที่ตรวจพบ
และซักถามในรายละเอียด เพื่อสอบทานความถูกต้องและความครบถ้วน
รวมทั้งยังรับฟังและแลกเปลี่ยนความคิดเห็นของผู้สอบบัญชีเกี่ยวกับประเด็นสาระสำคัญเกี่ยวกับผลการดำเนินงาน
ซึ่งควรได้รับความสนใจ และพิจารณา เพื่อหาแนวทางในการพัฒนาการดำเนินงาน
เพื่อเพิ่มประสิทธิผล ประสิทธิภาพและลดความเสี่ยงที่อาจเกิดขึ้นได้
คณะกรรมการตรวจสอบมีความเห็นว่า รายงานทางการเงินนั้น ได้จัดทำขึ้นอย่างถูกต้อง
ครบถ้วนตามที่ควร เป็นไปตามมาตรฐานการบัญชีที่รับรองทั่วไป มีความเชื่อถือได้
และได้มีการเปิดเผยข้อมูลที่สำคัญอย่างเพียงพอในหมายเหตุประกอบงบการเงิน

3. สอบทานและให้ความเห็นต่อการทำรายการที่เกี่ยวโยงกัน
หรือรายการที่อาจมีความขัดแย้งทางผลประโยชน์
ซึ่งฝ่ายบริหารได้มีการเสนอขออนุมัติในหลักการต่อคณะกรรมการบริษัทฯ
เพื่อเป็นหลักปฏิบัติในการทำรายการที่เกี่ยวโยงกัน
คณะกรรมการตรวจสอบได้พิจารณาและให้ความเห็น
รวมถึงได้เปิดเผยรายละเอียดในเรื่องนี้ไว้ในรายงานประจำปี

4. สอบทานการปฏิบัติตามพระราชบัญญัติหลักทรัพย์ และตลาดหลักทรัพย์
รวมถึงข้อพึงปฏิบัติที่ดีสำหรับบริษัทจดทะเบียนตามประกาศของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์
การปฎิบัติตามกฎหมายที่เกี่ยวข้องกับธุรกิจของบริษัท และข้อกำหนดของทางการ โดยในปี 2552
คณะกรรมการตรวจสอบได้กำหนดนโยบายการตรวจสอบ เพื่อให้มั่นใจได้ว่า บริษัทฯ
มีการปฏิบัติงานได้สอดคล้อง และเป็นไปตามหลักเกณฑ์ของหน่วยงานกำกับดูแลต่างๆ
คณะกรรมการตรวจสอบมีความเห็นว่า
บริษัทฯมีการปฏิบัติตามตามกฎหมายและข้อกำหนดของหน่วยงานกำกับดูแลต่างๆ

5. สอบทานการกำกับดูแลกิจการที่ดี เพื่อให้มีการเปิดเผยข้อมูลอย่างโปร่งใส เพียงพอ
และเป็นไปตามประกาศของตลาดหลักทรัพย์แห่งประเทศไทยและคณะกรรมการกำกับหลักทรัพย์และตลาดหลักทรัพย์
คณะกรรมการตรวจสอบได้สนับสนุนให้ฝ่ายบริหารปฏิบัติตามนโยบายการกำกับดูแลกิจการที่ดี
และเป็นไปตามนโยบายที่บริษัทฯได้กำหนดไว้
โดยผลการประเมินในเรื่องการกำดูแลกิจการของบริษัทฯ ในปี 2552อยู่ในกลุ่มดีเลิศ
และจะได้สนับสนุนให้ปฏิบัติตามนโยบายการกำกับดูแลกิจการที่ดีเพื่อเป็นประโยชน์ต่อทุกฝ่ายต่อไป

6. สอบทานการคัดเลือก เพื่อเสนอแต่งตั้งผู้สอบบัญชีของบริษัท
คณะกรรมการตรวจสอบพิจารณาและประเมินถึงความรู้ ความชำนาญ ความสามารถ
และความเป็นอิสระแล้ว เห็นควรเสนอคณะกรรมการบริษัท ให้แต่งตั้ง นางสาวสมบูรณ์ ศุภศิริภิญโญ
ผู้สอบบัญชีรับอนุญาตเลขทะเบียน 3731 หรือ นางสาววรรณาพร จงพีรเดชานนท์
ผู้สอบบัญชีรับอนุญาตเลขทะเบียน 4098 หรือ นายวิเชียร ธรรมตระกูล
ผู้สอบบัญชีรับอนุญาตเลขทะเบียน 3183 หรือ นางสาวสุรีย์รัตน์ ทองอรุณแสง
ผู้สอบบัญชีรับอนุญาตเลขทะเบียน 4409 จากบริษัท เคพีเอ็มจี ภูมิไชย สอบบัญชี จำกัด
ให้เป็นผู้สอบบัญชีของบริษัทประจำปี 2553 โดยมีค่าตอบแทนการสอบบัญชีเป็นจำนวนเงินไม่เกิน
1,085,000 บาท เพื่อนำเสนอต่อที่ประชุมสามัญผู้ถือหุ้นเพื่ออนุมัติต่อไป

7. การประเมินตนเองของคณะกรรมการตรวจสอบ
คณะกรรมการตรวจสอบได้มีการประเมินผลการปฏิบัติงานของตนเอง
โดยได้เปรียบเทียบกับแนวทางการปฏิบัติที่ดี รวมถึงได้มีการเข้าอบรมเสริมความรู้ในด้านต่างๆ
เพื่อพัฒนาและปรับปรุงการปฏิบัติงานของคณะกรรมการตรวจสอบโดยผลการประเมินอยู่ในระดับที่น่าพอใจ
ในปี 2552 คณะกรรมการตรวจสอบได้กำหนดให้ฝ่ายตรวจสอบภายใน ได้ติดตามในเรื่องลูกหนี้
และสินค้าคงเหลืออย่างต่อเนื่องทุกเดือน เนื่องจากเป็นสินทรัพย์ที่มีความสำคัญต่อกิจการ
โดยต้องมีการบริหารที่ดีจากฝ่ายบริหาร เพื่อรักษาประสิทธิภาพของผลประกอบการของบริษัทฯ
และลดความเสี่ยงในเรื่องเงินทุนหมุนเวียน รวมถึงลดต้นทุนทางการเงิน ซึ่งในปี 2553
คณะกรรมการตรวจสอบจะยังคงติดตามในเรื่องดังกล่าว
และจะเพิ่มความเข้มข้นในการติดตามในด้านการปฏิบัติตามกฎหมายและกฎระเบียบของหน่วยงานกำกับดูแลต่างๆต่อไป
คณะกรรมการตรวจสอบ ได้ให้ความสำคัญกับเรื่องที่สอบทาน เพื่อให้มีการควบคุมภายในที่เพียงพอ
มีระบบการรายงานทางการเงิน และการบริหารที่มีความถูกต้องเชื่อถือได้
ภายใต้นโยบายการกำกับดูแลกิจการที่ดี และเพื่อให้เกิดประโยชน์สูงสุดต่อผู้มีส่วนได้เสียทุกฝ่าย

[]

(ดร.โรจนศักดิ์ โฉมวิไลลักษณ์)

ประธานคณะกรรมการตรวจสอบ

บริษัท เอสไอเอส ดิสทริบิวชั่น (ประเทศไทย) จำกัด (มหาชน)

26 กุมภาพันธ์ 2553